Imtella' Awwissu 21, 2021 - Aġġornata 21 Ta' Awwissu, 2021 7:52pm Rapport: Fiorella Pace Il-proposti tal-MSPCA imħabbra fil-jiem li għaddew, u li għandhom l-għan li jnaqqsu l-klieb u qtates jiġru barra, ġabu reazzjonijiet imħallta. Il-proposti jinkludu kampanja ta' tiswija tal-annimali madwar il-pajjiż kollu kif ukoll taxxi għal min jgħammar jew ibigħ jew jixtri klieb u qtates tar-razza. Television Malta tkellem ma' tliet rappreżentanti ta' klabbs differenti li filwaqt li esprimew qbil ma' ċertu proposti, qalu li ma jaqblux s-santwarji tal-annimali qed jimtlew b'ħafna razez t'annimali jew li persuni ssirililhom pressjoni biex jadottaw mis-santwarji minflok jixtru annimali li jixtiequ huma. Reazzjonijiet varji minn rappreżentanti ta' clubs ta' klieb u qtates u wkoll breeders wara li fl-aħħar jiem l-MSPCA ressqet proposti biex fi kliemha jitnaqqas l-ammont ta' klieb u qtates jiġru barra. L-MSPCA qalet li jekk l-annimali fis-santwarji ma jiġux adottati, l-istess santwarji se jkollhom joqtlu l-annimali li ma jsibux dar għalihom. Fost il-proposti hemm kampanja ta' tiswija madwar il-pajjiż kollu flimkien ma' taxxi ogħla għal breeders jew min ibigħ jew jixtri klieb u qtates ta' razza pura. Is-Segretarju tal-Malta Canine Society, Frank Borg, qal li l-breeders ġenwini għandhom l-għan li jipprizervaw ir-razza tal-klieb u meta jgħammruhom ikunu qed jagħmlu dan biex itejbu r-razza. Qal li l-assoċjazzjoni ma taqbilx li l-klieb kollha għandhom jissewwew. "Imbagħad hemm nies li ma jistħoqqilhomx jissejħu breeders li aħna ngħidulhom puppy farmers, li veru hawn problema u aħna dawk qed nindentifkawhom u meta nsibu li mhux qed jimxu mal-code of ethics tagħna u aktar u aktar mal-liġi ta' Malta qed inwaqqfuhom milli jirreġistraw. Li ma naqblux li l-klieb kollha jiġu neutered. Dik hi ħaġa li assolutament ma naqblux magħha għax kif qed ngħidlek dawk li l-għan tagħhom huwa tajjeb ma tistax tgħidilhom isma' inneuterjaw il-klieb tagħkom għax dawn qed iġibuhom biex jimmeljoraw ir-razza." Il-President tal-Malta Feline Guardians Club Kevin Charles Micallef qal li hemm punti li l-club ma jaqbilx magħhom. Enfasizza li dawn il-clubs jimxu ma' linji gwida biex iħarsu s-saħħa u s-sigurtà tal-klieb u l-qtates. "Li ma naqblux huwa fil-kwistjoni fejn qed ngħidu nadottaw u ma nixtrux għaliex qed issemmi li s-santwarji qed jimtlew b'ħafna breeds. M'huwa minnu xejn li qed ikun hemm dawn il-breeds għax il-breeds partikolari min ikollu l-breeders żgur mhux qed imorru fis-santwarji għaliex qed ikun hemm ċertu livell. Min-naħa l-oħra ma tistax tobbliga persuna li qed tixtri biex bilfors imur jieħu xi ħaġa mis-santwarju flok imur jixtri. Il-persuna ma tistax tgħidlu li qed tixtri xi ħaġa kif ikkalkulatu hi bħala luxury. Min-naħa l-oħra l-club jadotta l-affarijiet fejn qed jagħmel ċertu reġistrazzjonijiet, jara li l-breeders jimxu kif suppost, anke fejn il-frieħ ma jitilqux qabel ikollhom 12-il ġimgħa." Andrea Selvaggi, President tal-European Bully Kennel Club, qal li dawn il-clubs u l-breeders ma ġewx ikkonsultati fuq il-proposti biex jitnaqqsu l-klieb u l-qtates li jiġru barra. Qal li qabel ma jsir id-diskors fuq dawn il-proposti, hemm bżonn iżjed edukazzjoni fuq min irabbi l-annimali d-dar, xi ħaġa li qal il-club tiegħu ilu jirsisti fuqha. "Hemm bżonn edukazzjoni fuq il-persuna li żżomm l-annimali d-dar. jekk m'hemmx edukazzjoni dwar kif tieħu ħsieb kwalunkwe annimal, ma tkunx kapaċi tieħu ħsiebu l-annimal. Jiġifieri t-temperament test jiġi hand in hand mal-Canine Good Citizenship. It-temperament test huwa li inti l-kelb tevalwah li hu kapaċi jkun soċjalizzat u jmur postijiet pubbliċi, ikun ħdejn klieb oħra, ikun ħdejn nies oħra. Jiġifieri naħseb wasal iż-żmien li nibdew naħsbu verament fuq dawn l-affarijiet mhux restrizzjonjiet ta' neutering, ta' tassazzjoni." Andrea Selvaggi staqsa għaliex jekk is-santwarji mimlijin u hemm problema ta' fondi qed jitħallew jinġiebu klieb minn barra li jkunu jiġġerrew fit-toroq.